
Самостоятелна форма

Чл. 17 (1) Самостоятелна форма на обучение включва самостоятелна подготовка и изпити за определяне на годишни оценки по учебните предмети от училищния учебен план. 
(2) Самостоятелната форма на обучение може да се организира за: 
1. ученици в задължителна училищна възраст, които по здравословни причини, удостоверени с медицински документ, издаден от съответната експертна лекарска комисия, определена в Закона за здравето, не могат да се обучават в дневна форма;
2. ученици в задължителна училищна възраст - по желание на ученика или родителя, по реда на чл. 12, ал. 2 от ЗПУО, след решение на експертна комисия, създадена към регионалното управление на образованието. 
3. ученици с изявени дарби; 
4. лица, навършили 16 години;
5. за ученици след наложена санкция „Преместване от дневна в самостоятелна форма на обучение“
(3) При самостоятелна форма на обучение се прилага училищен учебен план за специалност, избран от ученика. 
(4) Изпитите по учебните предмети от училищния учебен план са организирани в сесии, чийто брой през учебната година се определя в настоящия правилник. 
(5) За лицата по ал. 2, т. 4 по решение на директора на училището се допуска обучение за завършване на два класа в една година, при заявено желание от тяхна страна. Лицата полагат изпити за следващия клас само ако успешно са положили всички изпити, предвидени за завършване на предходния клас. 
(6) За учениците по ал. 2, т. 2 в съответствие с чл. 112, ал. 7 от ЗПУО експертната комисия към регионалното управление на образованието, в която се включва и представител на Агенцията за социално подпомагане осъществява контрол на всеки учебен срок. 
(7) Учениците по ал. 2, т. 2, които не постигнат необходимите компетентности в съответния клас, продължават обучението си при спазване на изискванията на ЗПУО в друга форма на обучение, препоръчана от екипа за подкрепа за личностно развитие. 
(8) Самостоятелна форма на обучение не може да се организира за ученици по чл. 49, ал. 2, т. 1. от ЗПУО.

Чл. 18 (1) Ученици, които желаят да се обучават в самостоятелна форма на обучение в ПГ „Ген. Вл. Заимов“ подават писмено заявление за записване  до директора, придружено със съответните документи удостоверяващи статуса на ученика в срок до началото на учебната година.
(2) За записване на ученика в самостоятелна форма на обучение директорът на училището издава заповед.
(3) Заявлението за записване в самостоятелна форма на обучение  може да се подаде и до 20 учебни дни преди изпитната сесия, определена в настоящия правилник, с изключение на учениците по чл.17 ал.2, т.2.
(4) Преди началото на учебната година учениците в самостоятелна форма на обучение подават заявление за класа, в който ще се обучават, както и заявление с разпределението на изпитите на които ще се явяват през учебната година.
(5) Учениците обучавани в самостоятелна форма на обучение имат право да получават консултации във връзка с учебното съдържание от учителите по съответните учебни предмети.
(6) Консултациите се повеждат в деня за консултации на съответните учители, съгласно график, изнесен на информационното табло на училището, както и всеки четвъртък в периода 20 дни преди началото на всяка изпитна сесия.
(7) При заявено желание от страна на учениците, консултирането може да се извършва и чрез ИКТ като учителят:
1. дава достъп на ученика до електонния учебник, по който се извършва обучението;
2. създава затворена група за провеждане на консултации, чрез предоставяне на електронни материали за самоподготовка.

Чл. 19 (1) Изпитите за определяне на годишна оценка за всеки ученик в самостоятелна форма на обучение се организират в три сеии, както следва:
0. За учениците от VIII  до XI клас:
от 06.01.2025г. до 24.01.2025г.;
от 02.06.2025г. до 20.06.2025г.;
от  01.09.2025г. до 12.09.2025г.
0. За учениците от ХІІ клас:
от 06.01.2025г. до 24.01.2025г.;
от 08.04.2025г. до 25.04.2025г.;
от 01.07.2025г. до 18.07.2025г.
(2) Ученик обучаван в самостоятелна форма завършва успешно клас, когато е положил  успешно /с оценка най-малко среден /3/ всички изпити за съответния клас по учебния план.
(3) Ученик, който след приключване  на трите сесии, не е положил всички изпити за определяне на годишна оценка най-малко с оценка среден (3), остава да повтаря класа. При повтарянето на класа, се явява на изпити само по учебни предмети, по които има оценка слаб (2) или не се е явил на изпити.
(4)Завършването на клас и на степен на образование, както и придобиването на професионална квалификация в самостоятелната форма на обучение, се удостоверява с едни и същи по вид документи, съгласно Наредба № 8 от 11.08.2016г. за информацията и документите за системата на предучилищното и училищното образование и дават права, равни на завършилите в дневната форма на обучение.
(5)Отговорност за организацията на изпитите на учениците на самостоятелна форма на обучение носят определени със заповед на директора учители и ЗДУД.
(6)Учителите, отговарящи за ученици на самостоятелна форма на обучение:
1. запознават лично срещу подпис всеки ученик на самостоятелна форма на обучение с настоящия правилник в частта за самостоятелна форма на обучение;
1. запознават ученика с училищния учебен план по който ще се обучава и с учебните предмети, по които той следва да полага изпити през съответната учебна година; 
1. предоставят му утвърдените от директора конспекти и критерии за оценки за всеки учебен предмет;
1. информират учениците за дните на консултации по съответните учебни предмети;
1. информират учениците за графика на изпитите за съответните сесии.
(7) Ученик, който по здравословни причини, удостоверени с медицински документ не се явява на изпит/изпити в сесиите по ал.(1), подава заявление до директора за насрочване на друга дата за явяване на пропуснатия изпит/изпити, за което директора издава заповед.

Чл. 20 (1) Учениците могат да променят формата на обучението си преди началото на учебната година.
(2)Промяната на формата на обучение се допуска и по време на учебната година, когато се преминава от дневна в самостоятелна форма на обучение.
(3) При преминаване от дневна в самостоятелна форма на обучение през втория учебен срок на учебната година, учениците, чиято срочна оценка по даден предмет е и годишна оценка, и е най-малко Среден (3), не полагат изпит по този предмет.

